กองทัพเรือ ปูพรมค้นหากำลังพล ที่สูญหายจากเหตุการณ์เรือหลวงสุโขทัยอับปาง เผยวันนี้พบอีก 5 ร่าง  เร่งส่งพิสูจน์อัตลักษณ์
วันที่ 24 ธันวาคม 2565 เวลา 17.30 น. พลเรือเอก ปกครอง  มนธาตุผลิน  โฆษกกองทัพเรือ เปิดเผยถึงปฏิบัติการค้นหาและให้การช่วยเหลือกำลังพลเรือหลวงสุโขทัยที่อับปางว่า วันนี้ ศูนย์ปฏิบัติการทัพเรือภาคที่ 1 ได้จัดเรือหลวงตากสิน เรือหลวงนเรศวร เรือหลวงกระบุรี เรือหลวงนราธิวาส และอากาศยานของกองทัพเรือ ออกค้นหาร่วมกับหน่วยงานต่างๆ และบริเวณที่เรือหลวงสุโขทัย อับปาง มีนักประดาน้ำสำรวจตัวเรือภายนอกเพื่อค้นหาผู้ที่สูญหาย โดยผลการปฎิบัติการในวันนี้สามารถเก็บกู้ร่างผู้เสียชีวิต ได้รวม 5 ราย ซึ่งจะนำเข้าสู่ขั้นตอนเพื่อพิสูจน์อัตลักษณ์บุคคลโดยคาดว่าจะใช้เวลาประมาณ 3-4 วัน จึงจะสามารถยืนยันตัวบุคคลได้ สรุปการช่วยเหลือผู้ประสบภัย เรือหลวงสุโขทัย  จำนวน 105 นาย สามารถช่วยได้แล้ว 76 นาย เสียชีวิต 6 นาย รอพิสูจน์อัตลักษณ์ 6 ราย โดย ผู้เสียชีวิต 5 รายที่รอพิสูจน์อัตลักษณ์ มีหลักฐานขั้นต้นบ่งชี้เป็นกำลังพลกองทัพเรือ และกำลังพิสูจน์เพื่อยืนยันตัว ส่วนอีก 1 ราย ไม่มีหลักฐานขั้นต้นบ่งชี้เป็นกำลังพลกองทัพเรือ